Ohlendörp (Landkreis Horborg)

Ohlendörp () is en Dörp in de Gemeen Seevdaal in’n Landkreis Horborg, Neddersassen.

 Geografie 

Ohlendörp liggt an’n Noordrand von de Lümbörger Heid. In’n Noordoosten liggt de Baukweddel. De höögste Punkt von Ohlendörp liggt hier in’n Baukweddel mit’n Finkhüttenbarg op 63 Meter över de See. Dat Water flütt in’n Westen na de Seev hen af, in’n Noorden na’n Rönnbeek, de in de Seev münnt, un in’n Oosten na’n Ashuser Möhlenbeek.

De Naveröörd sünd Freschenhusen, Stell un Ashusen mit Büllhorn in’n Noordoosten, Scharmbääk in’n Oosten, Parrns, Holtörp un Thieshoop in’n Süüdoosten, Braackel in’n Süden, Marxen in’n Süüdwesten, Ramßel in’n Westen un Host un Maschen in’n Noordwesten.

 Historie 

Dat Dörp kummt 1420 toeerst in de Oorkunnen vör.

In’n Eersten Weltkrieg sünd 26 Soldaten ut Ohlendörp fullen oder vermisst un in’n Tweten Weltkrieg 36.http://www.denkmalprojekt.org/dkm_deutschland/ohlendorf.htm

 Verwaltungsgeschicht 

In de Franzosentied von 1810 bet 1814 hett de Oort to de Mairie Parrns in’n Kanton Winsen höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Vaagdie Parrns in dat Amt Winsen tohöört. Blots in de Tied von 1852 bet 1859 weer de Oort kort in dat Amt Parrns. Na 1885 weer dat in’n Kreis Winsen. 1932 is dat Deel von’n Landkreis Horborg worrn.

De Oort is an’n 1. Juli 1972 mit de Gemeenreform in Neddersassen Deel von de Gemeen Seevdaal worrn. Vondaag billt de Oort binnen de Gemeen Seevdaal tohoop mit Holtörp un Ramßel de Oortschop Ramßel/Ohlendörp/Holtörp mit egen Oortsraad un Oortsbörgermeester.

 Inwahnertall 

 Religion 

Ohlendörp is evangeelsch-luthersch präägt un höört to dat Kaspel von de Gertrud-Kark in Parrns.

För de Kathoolschen is de Goden-Hirt-Kark in Winsen tostännig.

 Wapen 

Dat Wapen von Ohlendörp wiest op swarten Grund en gollen Gevelspitz mit twee gollen Peerköpp, de sik ankiekt.

Dat Wapen is 1936 beslaten worrn.

 Kultur 

In Ohlendörp steiht en Denkmaal för de Fullenen ut de twee Weltkrieg’.

 Verenen 

De Schüttenkameraadschop Ohlendörp is 1900 grünnt worrn.

 Weertschop un Infrastruktur 

duum|Sprüttenhuus von Ohlendörp
Ohlendörp hett en egene freewillige Füürwehr, de an’n 15. März 1934 grünnt worrn is.

In’n Süden von dat Dörp hett sik in de Johren 1950 dat Kieswark Otto Dörner ansiedelt, dat dor Kies un Sand afboot. In de Johren 1970 hett de Firma Aldi en Zentrallager in Ohlendörp boot, wat 2007 noch maal utboot worrn is. In de Johren 1990 hett de Behr AG, de Salaat anboot, sik in’n Süden von’n Oort ansiedelt un 2008 dat Wark noch utboot.

 Verkehr 

Dör Ohlendörp löppt de Kreisstraat 9, de in’n Westen över Ramßel na Harmsdörp an de Landsstraat 213 ran geiht un in’n Oosten bi Holtörp an de K 22 ran. De K 22 geiht in’n Noordoosten wieder na Stell un in’n Süüdwesten över Holtörp na Braackel. Över lüttjere Straten föhrt de Weg över de K 22 ok na Parrns un Thieshoop. De K 9 warrt in Ramßel krüüzt von de K 10, de in’n Noorden na Maschen geiht un in’n Süden an Marxen.

De nächste Autobahn is de Autobahn 7 (Afsnidd Hamborg–Hannover). De Opfohrt 38 Ramßel liggt direkt an’n Westrand von Ohlendörp an de K 9.

De nächsten Bahnhööv sünd so bi acht Kilometer wied weg in’n Noordoosten de Bahnhoff Stell an de Bahnlien Hamborg–Hannover un ölven Kilometer in’n Noordwesten de Bahnhoff Klecken an de Bahnlien Hamborg–Bremen. Von 1874 bet 1981 hett dat ok Personenverkehr op de Bahnlien Wittenbarg–Bookholt geven. In de eerste Tied weer de nächste Bahnhoff fiev Kilometer in’n Süüdwesten in Marxen. In dat 20. Johrhunnert hett denn ok de Oort Thieshoop en egen Bahnhoff kregen, de so bi veer Kilometer wied weg weer.

 Scholen 

De Volksschool in Ohlendörp hett dichtmaakt, as 1964 de Middelpunktschool in Ramßel apenmaakt hett. Vondaag is ut de Middelpunktschool de Grundschool Ramßel worrn. Nadem se mit de Grundschool trech sünd, mööt de Kinner ut Ohlendörp in Hittfeld na School gahn.

 Literatur 

 Chronik der Dörfer Ohlendorf und Holtorfsloh im Süden der Gemeinde Seevetal. 1977

 Footnoten 

https://www.seevetal.de/portal/seiten/einwohner_der_gemeinde%20seevetal-10000755-20200.html

 Weblenken 

Kategorie:Oort
Kategorie:Landkreis Horborg